b"\n_START_ARTICLE_\nHorace Walpole\n_START_SECTION_\nPrimii ani: 1717-1739\n_START_PARAGRAPH_\nWalpole s-a n\xc4\x83scut la Londra, fiind fiul cel mai mic al primului ministru britanic Sir Robert Walpole \xc8\x99i al so\xc8\x9biei acestuia, Catherine. Ca \xc8\x99i tat\xc4\x83l s\xc4\x83u, el a ob\xc8\x9binut o educa\xc8\x9bie timpurie la Bexley; a studiat apoi la Colegiul Eton \xc8\x99i la King's College din Cambridge.\n_START_SECTION_\nGrand Tour: 1739-1741\n_START_PARAGRAPH_\nWalpole a mers \xc3\xaen Grand Tour cu Gray, dar a\xc8\x99a cum Walpole \xc8\x99i-a reamintit mai t\xc3\xa2rziu: \xe2\x80\x9enu am ajuns la Calais \xc3\xaenainte ca Gray s\xc4\x83-\xc8\x99i exprime nemul\xc8\x9bumirea c\xc4\x83 eu eram un b\xc4\x83iat, iar el, de\xc8\x99i infinit mai mult un b\xc4\x83rbat, nu era suficient de matur pentru a acorda permisiuni\xe2\x80\x9d. Au plecat din Dover pe 29 martie \xc8\x99i au ajuns la Calais \xc3\xaen aceea\xc8\x99i zi. Apoi au c\xc4\x83l\xc4\x83torit prin Boulogne, Amiens \xc8\x99i Saint-Denis, ajung\xc3\xa2nd la Paris, pe 4 aprilie. Aici s-au \xc3\xaent\xc3\xa2lnit cu mai mul\xc8\x9bi nobili englezi. La \xc3\xaenceputul lunii iunie au p\xc4\x83r\xc4\x83sit Parisul \xc8\x99i s-au \xc3\xaendreptat c\xc4\x83tre Reims, apoi \xc3\xaen septembrie au mers la Dijon, Lyon, Dauphin\xc3\xa9, Savoia, Aix-les-Bains, Geneva, \xc8\x99i apoi \xc3\xaenapoi la Lyon._NEWLINE_\xc3\x8en octombrie au plecat \xc3\xaen Italia, ajung\xc3\xa2nd la Torino \xc3\xaen noiembrie, apoi au mers la Genova, Piacenza, Parma, Reggio Emilia, Modena, Bologna, iar \xc3\xaen decembrie au ajuns la Floren\xc8\x9ba. Aici a legat o prietenie cu Horace Mann, un asistent al ministrului britanic de la Curtea Toscanei \xc8\x99i a scris Epistle from Florence to Thomas Ashton, Esq., Tutor to the Earl of Plymouth, un amestec de istorie a partidului liberal cu \xc3\xaenv\xc4\x83\xc8\x9b\xc4\x83turile lui Middleton. \xc3\x8en februarie 1740 Walpole \xc8\x99i Gray au plecat la Roma cu inten\xc8\x9bia de a asista la conclavul cardinalilor de dup\xc4\x83 moartea papei Clement al XII-lea (pe care nu-l v\xc4\x83zuser\xc4\x83 niciodat\xc4\x83). Walpole a dorit s\xc4\x83 participe la petrecerile mondene \xc8\x99i Gray a vrut s\xc4\x83 viziteze toate locurile antice. \xc3\x8entr-una din petrecerile mondene de la Roma, l-a v\xc4\x83zut pe Vechiul Pretendent James Francis Edward Stuart \xc8\x99i pe cei doi fii ai s\xc4\x83i, Charles Edward Stuart \xc8\x99i Henry Stuart, de\xc8\x99i nu exist\xc4\x83 nici o men\xc8\x9biune c\xc4\x83 ar fi stat de vorb\xc4\x83._NEWLINE_Walpole a vizitat apoi Vene\xc8\x9bia, Genova, Antibes, Toulon, Marsilia, Aix, Montpellier, Toulouse, Orl\xc3\xa9ans \xc8\x99i Paris. El s-a \xc3\xaentors \xc3\xaen Anglia pe 12 septembrie 1741, ajung\xc3\xa2nd la Londra pe 14 septembrie.\n_START_SECTION_\nCariera parlamentar\xc4\x83 ini\xc8\x9bial\xc4\x83: 1741-1754\n_START_PARAGRAPH_\nLa alegerile generale din 1741 Walpole a fost ales membru liberal al Parlamentului din partea circumscrip\xc8\x9biei Callington, Cornwall. El a de\xc8\x9binut acest mandat timp de treisprezece ani, de\xc8\x99i n-a vizitat niciodat\xc4\x83 parohia Callington. Walpole a intrat \xc3\xaen Parlament cu pu\xc8\x9bin timp \xc3\xaenainte de c\xc4\x83derea tat\xc4\x83lui s\xc4\x83u de la putere: \xc3\xaen decembrie 1741 Opozi\xc8\x9bia a ob\xc8\x9binut pentru prima dat\xc4\x83 majoritatea \xc3\xaen Camera Comunelor dup\xc4\x83 dou\xc4\x83zeci de ani. \xc3\x8en ianuarie 1742 guvernul lui Walpole ducea \xc3\xaenc\xc4\x83 lupte grele \xc3\xaen Parlament, dar pe la sf\xc3\xa2r\xc8\x99itul lunii Horace \xc8\x99i ceilal\xc8\x9bi membri ai familiei i-au cerut premierului s\xc4\x83 demisioneze dup\xc4\x83 o \xc3\xaenfr\xc3\xa2ngere parlamentar\xc4\x83._NEWLINE_Walpole \xc8\x99i-a \xc8\x9binut primul discurs pe data de 19 martie \xc3\xaempotriva mo\xc8\x9biunii c\xc4\x83 trebuia format\xc4\x83 o comisie de anchet\xc4\x83 care s\xc4\x83 investigheze ultimii zece ani ai guvernului condus de Sir Robert Walpole. \xc3\x8en urm\xc4\x83torii trei ani Walpole a petrecut mult timp \xc3\xaempreun\xc4\x83 cu tat\xc4\x83l s\xc4\x83u la casa rural\xc4\x83 Houghton Hall din Norfolk. Tat\xc4\x83l s\xc4\x83u a murit \xc3\xaen 1745 \xc8\x99i i-a l\xc4\x83sat lui Horace Walpole restul chiriei aduse de casa lui din Arlington Street, Londra, 5.000 de lire sterline \xc3\xaen numerar \xc8\x99i oficiul de colector vamal (ce-i aducea un venit de 1.000 de lire sterline pe an). Cu toate acestea, el a murit \xc3\xaen datorii, al c\xc4\x83ror total se ridica la o sum\xc4\x83 cuprins\xc4\x83 \xc3\xaentre 40.000 \xc8\x99i 50.000 de lire sterline._NEWLINE_La sf\xc3\xa2r\xc8\x99itul anului 1745 Walpole \xc8\x99i Gray \xc8\x99i-au reluat rela\xc8\x9biile de prietenie. \xc3\x8en acela\xc8\x99i an a \xc3\xaenceput ascensiunea fac\xc8\x9biunii iacobine.\n_START_SECTION_\nCariera parlamentar\xc4\x83 t\xc3\xa2rzie: 1754-1768\n_START_PARAGRAPH_\nWalpole a fost membru al Parlamentului pentru circumscrip\xc8\x9bia rural\xc4\x83 Castle Rising, const\xc3\xa2nd din patru sate aflate \xc3\xaen apropiere de Kings Lynn, Norfolk, din 1754 p\xc3\xa2n\xc4\x83 \xc3\xaen 1757. La el acas\xc4\x83, el a at\xc3\xa2rnat o copie a mandatului de execu\xc8\x9bie a lui Carol I cu inscrip\xc8\x9bia \xe2\x80\x9eMajor Charta\xe2\x80\x9d \xc8\x99i a scris \xe2\x80\x9ecea mai pu\xc8\x9bin rea dintre toate crimele este cea a unui rege\xe2\x80\x9d. _NEWLINE_Walpole a fost \xc3\xaengrijorat de faptul c\xc4\x83, \xc3\xaen timp ce colegii s\xc4\x83i liberali se luptau \xc3\xaentre ei, conservatorii c\xc3\xa2\xc8\x99tigau putere, iar rezultatul final a fost instituirea \xc3\xaen Anglia a unei monarhii absolutiste._NEWLINE_\xc3\x8en 1757 a scris pamfletul anonim, A Letter from Xo Ho, a Chinese Philosopher at London, to his Friend Lien Chi at Peking, prima dintre scrierile sale cele mai cunoscute._NEWLINE_Walpole a fost un adversar important al deciziei de executare a amiralului Byng._NEWLINE_Tat\xc4\x83l s\xc4\x83u a fost creat Conte de Orford \xc3\xaen 1742. Fratele mai mare al lui Horace, al 2-lea Conte de Orford (c.1701-1751), a trecut titlul fiului s\xc4\x83u, al 3-lea Conte de Orford (1730-1791). C\xc3\xa2nd cel de-al 3-lea Conte a murit nec\xc4\x83s\xc4\x83torit, Horace Walpole a devenit al 4-lea Conte de Orford. Cantitatea masiv\xc4\x83 de coresponden\xc8\x9b\xc4\x83 pe care a l\xc4\x83sat-o \xc3\xaen urm\xc4\x83 a fost publicat\xc4\x83 \xc3\xaen mai multe volume, \xc3\xaencep\xc3\xa2nd din anul 1798. De asemenea, o mare colec\xc8\x9bie de lucr\xc4\x83ri, inclusiv scrieri istorice, a fost publicat\xc4\x83 imediat dup\xc4\x83 moartea lui.\n_START_SECTION_\nSocietatea Walpole\n_START_PARAGRAPH_\nSocietatea\xc2\xa0Walpole\xc2\xa0 a fost \xc3\xaenfiin\xc8\x9bat\xc4\x83 \xc3\xaen anul 1911 pentru a promova studiul istoriei artei britanice. Sediul central se afl\xc4\x83 \xc3\xaen Departamentul de Stampe \xc8\x99i Desene de la British Museum, iar directorul ei este Simon Swynfen Jervis, FSA."